**Extrem**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Eu nu am trăit, am ars cu intensitatea

unui soare care nu va apune niciodată.”

- Nu pot trăi nimic pe jumătate

Când ard intens şi fără echivoc,

Vreau totul şi nu-ntreb: Vă rog, se poate?

În prima banca-a vieţii am un loc?

Nu pot visa decât atunci când pasul

Mi-e ancorat de-o stea în Orion,

Eu nu măsor distanţa cu compasul

Numai iubirea mi-este etalon.

Extrem e tot ce simt, intensitatea

N-o limitez pe-o scară, gradual,

Nici nu mă mulţumesc cu jumătatea,

Revendic tot, trăiesc pasional.

- Te vreau de tot, în fiecare noapte,

În dragoste ce-i mult nu e destul,

Să transformăm metaforele-n fapte,

Clepsidra s-o schimbăm pe un pendul,

Nisipul fin din palma gleznei tale

Să nu mai poată fi spălat de vânt,

Iar seara când pășești spre pat agale

Să te aștept mereu ca pe-un descânt.

Cum se revarsă-n valuri pasiunea,

S-o simt când îți adulmec orice por,

Iubito, tu vei fi mereu minunea

Pe care-o savurez, chiar dacă mor.

Liliana Trif Ioan Grigoraș